title: Neuvoston täytäntöönpanoasetus (EU) 2021/587, annettu 12 päivänä huhtikuuta 2021, Iranin tilanteen johdosta tiettyihin henkilöihin, yhteisöihin ja elimiin kohdistuvista rajoittavista toimenpiteistä annetun asetuksen (EU) N:o 359/2011 täytäntöönpanosta

text:
                  13.4.2021

                  FI

                  Euroopan unionin virallinen lehti

                  L 125/1

         NEUVOSTON TÄYTÄNTÖÖNPANOASETUS (EU) 2021/587,
         annettu 12 päivänä huhtikuuta 2021,
         Iranin tilanteen johdosta tiettyihin henkilöihin, yhteisöihin ja elimiin kohdistuvista rajoittavista toimenpiteistä annetun asetuksen (EU) N:o 359/2011 täytäntöönpanosta
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon Iranin tilanteen johdosta tiettyihin henkilöihin, yhteisöihin ja elimiin kohdistettavista rajoittavista toimenpiteistä 12 päivänä huhtikuuta 2011 annetun neuvoston asetuksen (EU) N:o 359/2011 (1) ja erityisesti sen 12 artiklan 1 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:

                     (1)

                     Neuvosto hyväksyi 12 päivänä huhtikuuta 2011 asetuksen (EU) N:o 359/2011.

                     (2)

                     Neuvoston päätöksen 2011/235/YUTP (2) uudelleentarkastelun perusteella neuvosto on päättänyt, että kyseisessä päätöksessä vahvistettuja rajoittavia toimenpiteitä olisi jatkettava 13 päivään huhtikuuta 2022.

                     (3)

                     Yksi asetuksen (EU) N:o 359/2011 liitteessä I nimetty henkilö on kuollut ja häntä koskeva merkintä olisi poistettava kyseisestä liitteestä. Neuvosto on myös todennut, että asetuksen (EU) N:o 359/2011 liitteeseen I sisältyvät 34:ää henkilöä ja yhtä yhteisöä koskevat merkinnät olisi saatettava ajan tasalle.

                     (4)

                     Asetus (EU) N:o 359/2011 olisi näin ollen muutettava vastaavasti,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EU) N:o 359/2011 liite I tämän asetuksen liitteen mukaisesti.

            2 artikla
            Tämä asetus tulee voimaan päivänä, jona se julkaistaan Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä huhtikuuta 2021.

                  Neuvoston puolesta

                  Puheenjohtaja

               A. P. ZACARIAS

            (1)  EUVL L 100, 14.4.2011, s. 1.

            (2)  Neuvoston päätös 2011/235/YUTP, annettu 12 päivänä huhtikuuta 2011, Iranin tilanteen johdosta tiettyihin henkilöihin ja yhteisöihin kohdistettavista rajoittavista toimenpiteistä (EUVL L 100, 14.4.2011, s. 51).

            LIITE
            Muutetaan asetuksen (EU) N:o 359/2011 liite I (”Luettelo 2 artiklan 1 kohdassa tarkoitetuista luonnollisista henkilöistä, oikeushenkilöistä, yhteisöistä ja elimistä”) seuraavasti:

                        1)

                        Poistetaan ”Henkilöt”-kohdan luettelosta merkintä nro 16 (HADDAD Hassan (alias Hassan ZAREH DEHNAVI)).

                        2)

                        Korvataan seuraavia 34:ää henkilöä ja yhtä yhteisöä koskevat merkinnät seuraavasti:
                        Henkilöt

                                    Nimi

                                    Tunnistetiedot

                                    Perusteet

                                    Luetteloon merkitsemisen päivämäärä

                                    ”1.

                                    AHMADI- MOQADDAM Esmail

                                    Syntymäpaikka: Teheran (Iran)
                                    Syntymäaika: 1961
                                    Sukupuoli: mies

                                    Entinen asevoimien yleisesikunnan päällikön vanhempi turvallisuusasioiden neuvonantaja. Iranin kansallisen poliisin päällikkö vuodesta 2005 alkuvuoteen 2015. Myös Iranin kyberpoliisin (luettelossa) päällikkö tammikuusta 2011 alkuvuoteen 2015. Joukot hänen alaisuudessaan tekivät raakoja iskuja rauhanomaisia mielenosoituksia vastaan ja hyökkäsivät 15. kesäkuuta 2009 yöllä väkivaltaisesti Teheranin yliopiston asuntoloihin. Entinen Jemenin kansaa tukevan Iranin sotilasesikunnan johtaja.

                                    12.4.2011

                                    4.

                                    FAZLI Ali

                                    Sukupuoli: mies
                                    Asema: prikaatikenraali

                                    Imam Hossein -kadettikoulun entinen päällikkö (vuodesta 2018 kesäkuuhun 2020). Basij-joukkojen entinen apulaiskomentaja (2009–2018), IRGC:n Seyyed al-Shohada -joukkojen päällikkö, Teheranin maakunta (helmikuuhun 2010 saakka). Seyyed al-Shohada -joukot vastaavat Teheranin maakunnan turvallisuudesta, ja niillä oli keskeinen asema mielenosoittajiin vuonna 2009 kohdistuneissa raaoissa tukahduttamistoimissa.

                                    12.4.2011

                                    8.

                                    MOTLAGH Bahram Hosseini

                                    Sukupuoli: mies

                                    Imam Hossein -yliopiston opetushenkilöstön jäsen (Iranin vallankumouskaarti). Armeijan komentokeskuksen ja yleisesikunnan korkeakoulun (DAFOOS) entinen johtaja. IRGC:n Seyyed al-Shohada -joukkojen entinen päällikkö, Teheranin maakunta. Seyyed al-Shohada -joukoilla oli vuonna 2009 keskeinen asema mielenosoitusten tukahduttamisen organisoinnissa.

                                    12.4.2011

                                    11.

                                    RAJABZADEH Azizollah

                                    Sukupuoli: mies

                                    Kaupunkien järjestyksestä vastaavan esikunnan komentaja vuodesta 2014. Teheranin suuronnettomuuksien vaikutusten lieventämisestä vastaavan järjestön entinen johtaja (2010–2013). Teheranin poliisin päällikkönä tammikuuhun 2010 asti hän oli vastuussa poliisin väkivaltaisista hyökkäyksistä mielenosoittajia ja opiskelijoita vastaan. Suur-Teheranin lainvalvontajoukkojen komentajana hän oli korkea-arvoisin henkilö, jota syytetään Kahrizakin pidätyskeskukseen liittyvistä väärinkäytöksistä joulukuussa 2009.

                                    12.4.2011

                                    15.

                                    DORRI-NADJAFABADI Ghorban-Ali

                                    Syntymäpaikka: Najafabad (Iran)
                                    Syntymäaika: 3.12.1950
                                    Sukupuoli: mies

                                    Asiantuntijaneuvoston jäsen ja korkeimman johtajan edustaja Markazin (”keskisessä”) maakunnassa ja korkeimman hallinto-oikeuden presidentti. Iranin valtakunnansyyttäjä syyskuuhun 2009 saakka ja entinen Khatamin presidenttikauden aikainen tiedusteluasioiden ministeri. Iranin valtakunnansyyttäjänä hän määräsi ja valvoi vaalien jälkeisten ensimmäisten mielenosoitusten jälkeen järjestettyjä näytösoikeudenkäyntejä, joissa ei kunnioitettu syytettyjen oikeuksia eikä heille myönnetty asianajajia.

                                    12.4.2011

                                    19.

                                    JAFARI- DOLATABADI Abbas

                                    Syntymäpaikka: Yazd (Iran)
                                    Syntymäaika: 1953
                                    Sukupuoli: mies

                                    Tuomareiden ylimmän kurinpitotuomioistuimen neuvonantaja 29. huhtikuuta 2019 alkaen. Teheranin entinen yleinen syyttäjä (elokuu 2009–huhtikuu 2019). Dolatabadin virasto asetti syytteeseen suuren määrän mielenosoittajia, joihin kuului myös joulukuussa 2009 ashura-päivän mielenosoituksiin osallistuneita. Hän antoi määräyksen Karroubin toimiston sulkemisesta syyskuussa 2009 ja useiden reformistipolitiikkojen pidätyksestä sekä kielsi kaksi reformistipuoluetta kesäkuussa 2010. Hänen virastonsa syytti mielenosoittajia ”muharebeh”-rikoksista tai ”jumalanvastaisista” rikoksista, joista seuraa kuolemantuomio, ja epäsi oikeuden asianmukaiseen oikeudenkäyntiin niiltä, joita uhkaa kuolemantuomio. Hänen toimistonsa hyökkäsi myös reformisteja, ihmisoikeusaktivisteja ja tiedotusvälineiden edustajia vastaan ja pidätti heitä osana poliittiseen oppositioon kohdistuvia laajoja vaientamistoimia.
                                    Lokakuussa 2018 hän ilmoitti tiedotusvälineille, että neljää pidätettyä iranilaista ympäristöaktivistia aiottiin syyttää ”korruption kylvämisestä maan päällä”, josta seuraa kuolemantuomio.

                                    12.4.2011

                                    21.

                                    MOHSENI-EJEI Gholam-Hossein

                                    Syntymäpaikka: Ejiyeh (Iran)
                                    Syntymäaika: noin 1956
                                    Sukupuoli: mies

                                    Sovitteluneuvoston jäsen. Iranin valtakunnansyyttäjä syyskuusta 2009 vuoteen 2014. Entinen oikeuslaitoksen apulaisjohtaja ja tiedottaja. Entinen tiedusteluministeri vuoden 2009 vaalien aikana. Hänen toimiessaan tiedusteluministerinä vuoden 2009 vaalien aikana hänen alaisuudessaan olleet tiedusteluvirkamiehet vastasivat pidätyksistä, kidutuksista ja väärien tunnustusten hankkimisesta painostuksen avulla sadoilta aktivisteilta, toimittajilta, toisinajattelijoilta ja reformistipoliitikoilta. Lisäksi poliittisia vaikuttajia pakotettiin antamaan vääriä tunnustuksia sietämättömissä kuulusteluissa, joihin sisältyi kidutusta, pahoinpitelyä, kiristystä ja perheenjäsenten uhkailua.

                                    12.4.2011

                                    22.

                                    MORTAZAVI Said

                                    Syntymäpaikka: Meybod, Yazd (Iran)
                                    Syntymäaika: 1967
                                    Sukupuoli: mies

                                    Sosiaalihuoltojärjestelmän johtaja vuosina 2011–2013. Teheranin yleinen syyttäjä elokuuhun 2009. Teheranin yleisenä syyttäjänä antoi yleismääräyksen satojen aktivistien, toimittajien ja opiskelijoiden pidättämiseksi. Tammikuussa 2010 hänen katsottiin parlamentaarisessa tutkinnassa olleen suoraan vastuussa kolmen henkilön pidätyksestä, jotka sittemmin kuolivat ollessaan pidätettyinä. Hänet pidätettiin virasta elokuussa 2010 Iranin oikeuslaitoksen tutkittua hänen osuuttaan vaalien jälkeen hänen määräyksestään pidätettyjen kolmen miehen kuolemaan.
                                    Marraskuussa 2014 Iranin viranomaiset tunnustivat virallisesti hänen osallisuutensa pidätettyjen kuolemiin. Iranilainen tuomioistuin vapautti hänet 19. elokuuta 2015 syytteistä, jotka liittyivät kolmen nuoren miehen kidutukseen ja kuolemaan Kahrizakin pidätyskeskuksessa vuonna 2009. Tuomittiin vankeuteen vuonna 2017 ja vapautettiin syyskuussa 2019.

                                    12.4.2011

                                    27.

                                    ZARGAR Ahmad

                                    Sukupuoli: mies

                                    Korkeimman oikeuden tuomari ja Teheranin vallankumoustuomioistuimen johtaja. Moraalin ylläpitämisestä vastaavan järjestön johtaja. Taloudellisen korruption erityistuomioistuimen 2. jaoston entinen tuomari. Teheranin muutoksenhakutuomioistuimen 36. jaoston entinen tuomari.
                                    Hän vahvisti pitkiä vankeustuomioita sekä kuolemantuomioita mielenosoittajille.

                                    12.4.2011

                                    33.

                                    ABBASZADEH- MESHKINI Mahmoud

                                    Sukupuoli: mies

                                    Parlamentin jäsen helmikuusta 2020 alkaen. Entinen Iranin korkeimman ihmisoikeusneuvoston neuvonantaja (vuoteen 2019 asti). Entinen korkeimman ihmisoikeusneuvoston sihteeri. Entinen Ilamin maakunnan kuvernööri. Entinen sisäministeriön poliittinen johtaja. Hän vastasi poliittisia puolueita ja ryhmiä koskevan lain 10 artiklan mukaisen komitean päällikkönä mielenosoitusten ja muiden julkisten tapahtumien sallimisesta ja poliittisten puolueiden rekisteröinnistä.
                                    Hän keskeytti vuonna 2010 kahden Mousaviin liittyvän reformistisen poliittisen puolueen toiminnan – Islamic Iran Participation Front ja Islamic Revolution Mujahedeen Organization. Hän on kieltänyt vuodesta 2009 johdonmukaisesti ja jatkuvasti kaikki hallituksen vastaiset kokoontumiset ja näin evännyt perustuslaillisen oikeuden osoittaa mieltä, mikä on johtanut siihen, että rauhanomaisia mielenosoittajia on pidätetty kokoontumisvapaudetta koskevan oikeuden vastaisesti.
                                    Hän myös kielsi vuonna 2009 oppositiolta luvan järjestää tilaisuuden niiden henkilöiden muistoksi, jotka saivat surmansa presidentinvaaleihin liittyvissä mielenosoituksissa.

                                    10.10.2011

                                    34.

                                    AKBARSHAHI Ali-Reza

                                    Sukupuoli: mies

                                    Iranin huumausaineiden torjunnan keskusyksikön (huumausaineiden vastaisen keskusyksikön) entinen pääjohtaja. Teheranin poliisin entinen päällikkö. Hänen päällikkökaudellaan poliisijoukot syyllistyivät laittomaan voimankäyttöön pidätettyjä ja oikeudenkäyntiä odottavia kohtaan. Teheranin poliisi osallistui myös vuonna 2009 Teheranin yliopiston opiskelija-asuntoloihin tehtyihin iskuihin, joissa iranilaisen Majlis-komission mukaan poliisi ja Basij-joukot haavoittivat yli sataa opiskelijaa. Rautatiepoliisin päällikkö vuoteen 2018 asti.

                                    10.10.2011

                                    36.

                                    AVAEE Seyyed Ali-Reza (alias AVAEE Seyyed Alireza, AVAIE Alireza)

                                    Syntymäpaikka: Dezful (Iran)
                                    Syntymäaika: 20.5.1956
                                    Sukupuoli: mies

                                    Oikeusministeri. Entinen erityistutkintaviraston johtaja. Heinäkuuhun 2016 saakka apulaissisäministeri ja julkisen rekisterin päällikkö. Tuomareiden kurinpitotuomioistuimen neuvonantaja huhtikuusta 2014. Teheranin tuomioistuimen entinen presidentti. Teheranin tuomioistuimen presidenttinä hän on syyllistynyt ihmisoikeusloukkauksiin, mielivaltaisiin pidätyksiin, vankien oikeuksien epäämiseen ja suureen määrään teloituksia.

                                    10.10.2011

                                    39.

                                    GANJI Mostafa Barzegar

                                    Sukupuoli: mies

                                    Tuomioistuimien tarkastus- ja valvontatoimien sekä tuloksellisuuden arviointien pääjohtaja kesäkuusta 2020. Entinen Qomin yleinen syyttäjä (2008–2017) ja entinen vankiloiden pääosaston johtaja. Hän oli vastuussa lukuisten rikoksesta epäiltyjen mielivaltaisesta pidättämisestä ja pahoinpitelystä Qomissa. Hän oli osallisena oikeusturvan vakavaan loukkaukseen, mikä on edistänyt kuolemanrangaistuksen ylenmääräistä ja kasvavaa käyttöä ja teloitusten määrän jyrkkää kasvua vuosina 2009 ja 2010.

                                    10.10.2011

                                    40.

                                    HABIBI Mohammad Reza

                                    Sukupuoli: mies

                                    Isfahanin ylituomari. Entinen Isfahanin yleinen syyttäjä. Entinen oikeusministeriön päällikkö Yazdissa. Entinen Isfahanin apulaissyyttäjä. Osallisena oikeudenmukaisen oikeudenkäynnin epäämiseen syytetyiltä; esimerkiksi Abdollah Fathi teloitettiin toukokuussa 2011, koska Habibi ei välittänyt hänen oikeudestaan tulla kuulluksi ja mielenterveysongelmistaan maaliskuussa 2010 käydyn oikeudenkäynnin aikana. Hän oli näin ollen osallisena oikeusturvan vakavaan loukkaamiseen, mikä on edistänyt teloitusten määrän jyrkkää kasvua vuonna 2011.

                                    10.10.2011

                                    41.

                                    HEJAZI Mohammad

                                    Syntymäpaikka: Isfahan (Iran)
                                    Syntymäaika: 1956
                                    Sukupuoli: mies

                                    IRGC:n Quds-erikoisjoukkojen apulaiskomentaja vuodesta 2020 alkaen, kun komentoketjua järjesteltiin uudelleen kenraali Qasem Suleimanin kuoleman vuoksi. IRGC:n kenraalina hän on ollut keskeisessä asemassa Iranin ”vihollisten” pelottelussa ja uhkailemisessa. IRGC:n Sarollah-joukkojen entinen päällikkö Teheranissa ja entinen Basij-joukkojen päällikkö; hän oli keskeisessä asemassa vaalien jälkeisissä mielenosoittajien vaientamistoimissa vuonna 2009.

                                    10.10.2011

                                    44.

                                    JAZAYERI Massoud

                                    Sukupuoli: mies
                                    Asema: Prikaatikenraali

                                    Iranin asevoimien yhteisen esikuntapäällikön kulttuuriasioista vastaava neuvonantaja huhtikuusta 2018. Iranin asevoimien yhteisessä sotilasesikunnassa prikaatikenraali Massoud Jazayeri oli kulttuuri- ja media-asioista vastaava apulaisesikuntapäällikkö (myös valtiollisen puolustustiedottamisen päämajana tunnetussa organisaatiossa). Hän osallistui apulaisesikuntapäällikkönä aktiivisesti vuoden 2009 mielenosoitusten tukahduttamistoimiin. Hän varoitti Kayhanin haastattelussa, että useat mielenosoittajat Iranissa ja sen ulkopuolella on tunnistettu ja joutuvat aikanaan vastuuseen.
                                    Hän on kehottanut avoimesti ulkomaalaisten joukkotiedotusvälineiden ja Iranin opposition tukahduttamiseen. Hän pyysi vuonna 2010 hallitusta tiukentamaan lakeja, jotka koskevat ulkomaisten tiedotusvälineiden kanssa yhteistyötä tekeviä iranilaisia.

                                    10.10.2011

                                    45.

                                    JOKAR Mohammad Saleh

                                    Syntymäpaikka: Yazd (Iran)
                                    Syntymäaika: 1957
                                    Sukupuoli: mies

                                    Yazdin maakuntaa edustava parlamentin jäsen. Entinen vallankumouskaartin parlamentaaristen asioiden edustaja. Yazdin maakunnan parlamentaarinen edustaja vuodesta 2011 vuoteen 2016 ja kansallisen turvallisuuden ja ulkopolitiikan parlamentaarisen valiokunnan jäsen. Basijin opiskelijajoukkojen entinen komentaja. Tässä tehtävässään hän osallistui aktiivisesti mielenosoitusten tukahduttamistoimiin sekä lasten ja nuorten asenteenmuokkaukseen sananvapauden ja toisinajattelun tukahduttamisen jatkamiseksi. Kansallisen turvallisuuden ja ulkopolitiikan parlamentaarisen valiokunnan jäsenenä hän tuki julkisesti hallituksen vastustuksen tukahduttamista.

                                    10.10.2011

                                    46.

                                    KAMALIAN Behrouz (alias Hackers Brain, Behrooz_Ice)

                                    Syntymäpaikka: Teheran (Iran)
                                    Syntymäaika: 1983
                                    Sukupuoli: mies

                                    Iranin hallintoon sidoksissa olevan ”Ashiyaneh”-kyberryhmän johtaja. Behrouz Kamalianin perustama ”Ashiyaneh” Digital Security on vastuussa sekä kotimaisiin hallituksen vastustajiin ja uudistusmielisiin että ulkomaisiin instituutioihin kohdistetuista laajamittaisista tietoverkkohyökkäyksistä. Kamalianin ”Ashiyaneh”-organisaation työ on auttanut hallintoa tukahduttamaan oppositiota, mihin liittyi vuonna 2009 lukuisia vakavia ihmisoikeusloukkauksia. Sekä Kamalian että ”Ashiyaneh”-kyberryhmä ovat jatkaneet toimintaansa ainakin tammikuuhun 2020 asti.

                                    10.10.2011

                                    47.

                                    KHALILOLLAHI Moussa (alias KHALILOLLAHI Mousa, ELAHI Mousa Khalil)

                                    Syntymäpaikka: Tabriz (Iran)
                                    Syntymäaika: 1963
                                    Sukupuoli: mies

                                    Tabrizin syyttäjä vuosina 2010–2019. Hän oli osallisena Sakineh Mohammadi-Ashtianin tapauksessa ja on osallistunut oikeusturvan vakaviin loukkauksiin.

                                    10.10.2011

                                    48.

                                    MAHSOULI Sadeq (alias MAHSULI Sadeq)

                                    Syntymäpaikka: Oroumieh (Iran)
                                    Syntymäaika: 1959/1960
                                    Sukupuoli: mies

                                    Paydari Front -rintaman (Front of Islamic Stability) apulaispääsihteeri. Entisen presidentin Mahmoud Ahmadinejadin entinen neuvonantaja, entinen sovitteluneuvoston jäsen ja entinen Perseverance Front –periaatteellisrintaman apulaiskomentaja. Hyvinvointi- ja sosiaaliturvaministeri vuosina 2009–2011. Sisäministeri elokuuhun 2009. Sisäministerinä Mahsoulin alaisia olivat kaikki poliisivoimat, sisäministeriön turvallisuushenkilöstö sekä siviilipukuinen poliisi. Hänen komentamansa joukot olivat vastuussa Teheranin yliopiston opiskelija-asuntoloihin 14. kesäkuuta 2009 tehdyistä iskuista ja opiskelijoiden kiduttamisesta ministeriön kellarissa (pahamaineinen kellarikerros 4). Muita mielenosoittajia pahoinpideltiin vakavasti Kahrizakin pidätyskeskuksessa, joka toimi Mahsoulin valvonnassa olevan poliisin alaisuudessa.

                                    10.10.2011

                                    53.

                                    TALA Hossein (alias TALA Hosseyn)

                                    Syntymäpaikka: Teheran (Iran)
                                    Syntymäaika: 1969
                                    Sukupuoli: mies

                                    Eslamshahrin pormestari. Entinen Iranin parlamentin jäsen. Teheranin maakunnan entinen kenraalikuvernööri (”Farmandar”) syyskuuhun 2010 saakka; hän oli vastuussa poliisivoimien väliintulosta ja näin ollen myös mielenosoitusten tukahduttamisesta. Hänet palkittiin joulukuussa 2010 osallisuudestaan vaalien jälkeisiin tukahduttamistoimiin.

                                    10.10.2011

                                    54.

                                    TAMADDON Morteza (alias TAMADON Morteza)

                                    Syntymäpaikka: Shahr Kord-Isfahan (Iran)
                                    Syntymäaika: 1959
                                    Sukupuoli: mies

                                    Teheranin maakunnan yleisen turvallisuuden neuvoston entinen johtaja. Entinen IRGC:n Teheranin maakunnan kenraalikuvernööri. Hän oli kuvernöörin ja Teheranin maakunnan yleisen turvallisuuden neuvoston johtajan ominaisuudessa kokonaisvastuussa kaikista IRGC:n sortotoimista Teheranin maakunnassa, myös poliittisten mielenosoitusten tukahduttamisesta kesäkuusta 2009 lähtien. Nykyisin Khajeh Nasireddin Tusi -teknologiayliopiston johtokunnan jäsen.

                                    10.10.2011

                                    60.

                                    HOSSEINI Dr Mohammad (alias HOSSEYNI Dr Seyyed Mohammad; Seyed, Sayyed ja Sayyid)

                                    Syntymäpaikka: Rafsanjan, Kerman (Iran)
                                    Syntymäaika: 23.7.1961
                                    Sukupuoli: mies

                                    Entisen presidentin Mahmoud Ahmadinejadin neuvonantaja ja kovan linjan poliittisen ryhmän YEKTAn tiedottaja. Kulttuuriministeri ja islamilaisen opastuksen ministeri (2009–2013). Entisenä IRGC:n jäsenenä hän osallistui toimittajiin kohdistuneisiin tukahduttamistoimiin.

                                    10.10.2011

                                    63.

                                    TAGHIPOUR Reza

                                    Syntymäpaikka: Maragheh (Iran)
                                    Syntymäaika: 1957
                                    Sukupuoli: mies

                                    Iranin 11. parlamentin jäsen (Teheranin vaalipiiri). Ylimmän kyberavaruusneuvoston jäsen. Entinen Teheranin kaupunginvaltuuston jäsen. Entinen tiedotus- ja viestintäministeri (2009–2012).
                                    Tiedotusministerinä hän oli yksi internetin käytön ja myös kaikenlaisen viestinnän (erityisesti matkapuhelinten) sensuurista ja valvonnasta vastaavista korkeista viranomaisista. Kuulustelijat käyttävät poliittisten vankien henkilötietoja, postia ja viestejä heitä kuulustellessaan. Useaan otteeseen vuoden 2009 presidentinvaalien jälkeen ja katumielenosoitusten aikana matkapuhelin- ja tekstiviestiyhteydet katkaistiin, satelliittitelevisiokanavia häirittiin ja internetyhteydet katkaistiin paikallisesti tai ainakin niitä hidastettiin.

                                    23.3.2012

                                    65.

                                    LARIJANI Sadeq

                                    Syntymäpaikka: Najaf (Irak)
                                    Syntymäaika: 1960 tai elokuu 1961
                                    Sukupuoli: mies

                                    Nimitetty sovintoneuvoston johtajaksi 29. joulukuuta 2018. Oikeuslaitoksen entinen johtaja (vuosina 2009–2019). Oikeuslaitoksen johtajan on annettava suostumuksensa ja hyväksyttävä allekirjoituksellaan jokainen rangaistus, jonka perusteena on qisas (hyvitys), hodoud (rikos Jumalaa vastaan) ja ta’zirat (rikos valtiota vastaan). Tämä sisältää kuolemanrangaistukseen, raipparangaistukseen ja amputoimiseen johtavat tuomiot. Tältä osin hän on henkilökohtaisesti hyväksynyt allekirjoituksellaan monia kuolemanrangaistuksia, jotka ovat kansainvälisten normien kanssa ristiriidassa, mukaan lukien kivitykset, hirttoteloitukset, alaikäisten teloitukset ja julkiset teloitukset esimerkiksi niin, että vankeja on hirtetty sillalta tuhansien katsojien edessä. Näin ollen hän on vaikuttanut teloitusten suureen määrään. Hän on myös sallinut ruumiillisen rangaistuksen käsittävät tuomiot kuten amputaatiot ja hapon tiputtamisen tuomitun silmiin. Sen jälkeen kun Sadeq Larijani aloitti tehtävässään, poliittisten vankien, ihmisoikeuksien puolustajien ja vähemmistöihin kuuluvien mielivaltaiset pidätykset ovat lisääntyneet selvästi. Sadeq Larijani on myös vastuussa siitä, että oikeutta oikeudenmukaiseen oikeudenkäyntiin laiminlyödään systemaattisesti Iranin oikeusprosessissa.

                                    23.3.2012

                                    66.

                                    MIRHEJAZI Ali

                                    Sukupuoli: mies

                                    Kuuluu korkeimman johtajan sisäpiiriin, osavastuussa vuodesta 2009 lähtien harjoitetun mielenosoitusten tukahduttamisen suunnittelusta ja lähellä niitä tahoja, jotka ovat vastuussa mielenosoitusten tukahduttamisesta.
                                    Hän oli myös vastuussa yleisten levottomuuksien tukahduttamisen suunnittelusta joulukuussa 2017/2018 ja marraskuussa 2019.

                                    23.3.2012

                                    67.

                                    SAEEDI Ali

                                    Sukupuoli: mies

                                    Korkeimman johtajan poliittisen ideologian toimiston johtaja. Pasdaranin entisen korkeimman johtajan edustaja (1995–2020) oltuaan koko sitä edeltäneen uransa sotalaitoksen palveluksessa, tarkemmin sanoen Pasdaranin tiedustelupalvelussa. Tässä virallisessa tehtävässä hän oli korkeimman johtajan toimistosta tulevien, Pasdaranin sortokoneistolle osoitettujen määräysten keskeinen välittäjä.

                                    23.3.2012

                                    69.

                                    MORTAZAVI Seyyed Solat

                                    Syntymäpaikka: Farsan, Tchar Mahal-o-Bakhtiari (etelä) – (Iran)
                                    Syntymäaika: 1967
                                    Sukupuoli: mies

                                    Suoraan korkeimman johtajan Khamenein alaisuudessa olevan Mostazafan Foundationin kiinteistöosaston johtaja 16. syyskuuta 2019 lähtien. Marraskuuhun 2019 asti Astan Qods Razavi -säätiön Teheranin toimipisteen johtaja. Iranin toiseksi suurimman kaupungin Mashhadin entinen pormestari; kaupungissa järjestetään säännöllisesti julkisia teloituksia. Entinen poliittisten asioiden apulaissisäministeri, nimitetty vuonna 2009. Tässä ominaisuudessa hän oli vastuussa laillisten oikeuksiensa, sananvapaus mukaan lukien, puolesta puhuneisiin henkilöihin kohdistettujen tukahduttamistoimien johtamisesta. Nimitettiin myöhemmin Iranin vuoden 2012 parlamenttivaalien ja vuoden 2013 presidentinvaalien vaalilautakunnan johtajaksi.

                                    23.3.2012

                                    73.

                                    FARHADI Ali

                                    Sukupuoli: mies

                                    Oikeudellisten asioiden tarkastuslaitoksen ja Teheranin oikeusministeriön julkisen tarkastusosaston apulaispäällikkö. Entinen Karajin syyttäjä. Vastuussa vakavista ihmisoikeusloukkauksista, mukaan lukien toimiminen syyttäjänä oikeudenkäynneissä, joissa määrättiin kuolemanrangaistuksia. Hänen toimiessaan syyttäjänä Karajin alueella täytäntöönpantiin suuri määrä teloituksia.

                                    23.3.2012

                                    79.

                                    RASHIDI AGHDAM Ali Ashraf

                                    Sukupuoli: mies

                                    Evinin vankilan entinen johtaja (2012–2015). Toimiessaan vankilan johtajana vankilaolot heikentyivät, ja raporteissa viitattiin vankien kaltoinkohtelun lisääntymiseen. Lokakuussa 2012 yhdeksän naispuolista vankia ryhtyi nälkälakkoon vastalauseena sille, että vanginvartijat rikkoivat heidän oikeuksiaan ja kohtelivat heitä väkivaltaisesti.

                                    12.3.2013

                                    82.

                                    SARAFRAZ, Mohammad (Dr) (alias Haj-agha Sarafraz)

                                    Syntymäpaikka: Teheran (Iran)
                                    Syntymäaika: noin 1963
                                    Asuinpaikka: Teheran
                                    Sukupuoli: mies

                                    Ylimmän kyberavaruusneuvoston entinen jäsen. Iranin islamilaisen tasavallan yleisradioyhtiön (IRIB) entinen johtaja (2014–2016). IRIBin kansainvälisen osaston (World Service and Press TV) entisenä johtajana vastasi kaikista ohjelmia koskevista päätöksistä. Läheiset yhteydet valtion turvallisuusviranomaisiin. Hänen johdollaan Press TV on IRIBin rinnalla tehnyt yhteistyötä Iranin turvallisuuspalvelun ja syyttäjien kanssa ja lähettänyt vangituilta, mukaan lukien iranilais-kanadalaiselta toimittajalta ja elokuvantekijältä Maziar Baharilta, pakottamalla saatuja tunnustuksia viikko-ohjelmassa ”Iran Today”. Ison-Britannian riippumaton radio- ja tv-alan sääntelyviranomainen OFCOM antoi Press TV:lle 100 000  punnan sakon Baharin tunnustuksen lähettämisestä vuonna 2011; tunnustus oli kuvattu vankilassa Baharin ollessa pakon alaisena. Sarafraz on näin ollen osallistunut oikeudenmukaista ja puolueetonta oikeudenkäyntiä koskevan oikeuden loukkaamiseen.

                                    12.3.2013

                                    84.

                                    EMADI Hamid Reza (alias Hamidreza Emadi)

                                    Syntymäpaikka: Hamedan (Iran)
                                    Syntymäaika: noin 1973
                                    Asuinpaikka: Teheran
                                    Työpaikka: Press TV:n päätoimipaikka, Teheran
                                    Sukupuoli: mies

                                    Press TV:n uutishuoneen johtaja. Entinen Press TV:n vanhempi tuottaja.
                                    Vastuussa vangeilta pakotettujen tunnustusten tuottamisesta ja lähettämisestä; vankeina on ollut toimittajia, poliittisia aktivisteja sekä kurdi- ja arabivähemmistöihin kuuluvia henkilöitä; loukannut kansainvälisesti tunnustettuja oikeuksia oikeudenmukaiseen ja puolueettomaan oikeudenkäyntiin. Ison-Britannian riippumaton radio- ja tv-alan sääntelyviranomainen OFCOM antoi Press TV:lle 100 000  punnan sakon iranilais-kanadalaisen toimittajan ja elokuvantekijän Maziar Baharin pakotetun tunnustuksen lähettämisestä vuonna 2011; tunnustus oli kuvattu vankilassa Baharin ollessa pakon alaisena. Kansalaisjärjestöt ovat raportoineet muistakin pakotettujen tunnustusten televisioinneista Press TV:n toimesta. Emadi on siten osallistunut oikeudenmukaista ja puolueetonta oikeudenkäyntiä koskevan oikeuden loukkaamiseen.

                                    12.3.2013

                                    86.

                                    MUSAVI-TABAR Seyyed Reza

                                    Syntymäpaikka: Jahrom (Iran)
                                    Syntymäaika: 1964
                                    Sukupuoli: mies

                                    Shirazin vallankumouksellisen syyttäjälaitoksen entinen johtaja. Vastuussa poliittisten aktivistien, toimittajien, ihmisoikeuksien puolustajien, bahaiden ja mielipidevankien laittomista pidätyksistä ja pahoinpitelystä; heitä on ahdisteltu, kidutettu ja kuulusteltu, eikä heille ole myönnetty asianajajaa eikä asianmukaista oikeudenkäyntiä. Musavi-Tabar allekirjoitti oikeuden päätöksiä pahamaineisessa pidätyskeskuksessa nro 100 (miesvankila), mukaan lukien määräys pitää naispuolinen bahai-vanki Raha Sabet kolmen vuoden ajan eristyssellissä.

                                    12.3.2013

                                    87.

                                    KHORAMABADI Abdolsamad

                                    Sukupuoli: mies

                                    Oikeudellisen valvonnan apulaisjohtaja (13. lokakuuta 2018 alkaen). ”Rikollisen sisällön määrittämisen komission” entinen päällikkö; tämä hallituksen järjestö vastaa verkkosensuurista ja tietoverkkorikollisuudesta. Hänen johdollaan komissio määritteli ”tietoverkkorikollisuuden” niin väljästi, että hallituksen sopimattomaksi katsoman sisällön luominen ja julkaiseminen on kriminalisoitu. Hän oli vastuussa lukuisten opposition sivustojen, sähköisten sanomalehtien, blogien, ihmisoikeuksia puolustavien kansalaisjärjestöjen verkkosivujen sekä Googlen ja Gmailin sorrosta ja sulkemisesta syyskuun 2012 jälkeen. Hän ja komissio vaikuttivat aktiivisesti bloggaaja Sattar Beheshtin kuolemaan vankilassa marraskuussa 2012. Siten hänen johtamansa komissio oli suoraan vastuussa ihmisoikeuksien järjestelmällisestä loukkaamisesta, erityisesti yleisölle tarkoitettujen verkkosivustojen sulkemisesta ja suodattamisesta ja välillä myös internetyhteyden sulkemisesta kokonaan.

                                    12.3.2013”

                              Yhteisöt

                                    Nimi

                                    Tunnistetiedot

                                    Perusteet

                                    Luetteloon merkitsemisen päivämäärä

                                    ”1.

                                    Kyberpoliisi (Cyber Police)

                                    Sijainti: Teheran (Iran)
                                    Verkkosivusto: http://www. cyberpolice.ir

                                    Tammikuussa 2011 perustettu Iranin kyberpoliisi on Iranin islamilaisen tasavallan poliisin yksikkö, jota johtaa Vahid Majid. Sitä johti sen perustamisesta aina vuoden 2015 alkupuolelle Esmail Ahmadi-Moqaddam (luettelossa). Ahmadi-Moqaddam korosti, että kyberpoliisi ryhtyy toimiin niitä vastavallankumouksellisia ja toisinajattelevia ryhmiä vastaan, jotka vuonna 2009 käyttivät internetiin perustuvaa sosiaalista mediaa protestien nostamiseksi presidentti Mahmoud Ahmadinejadin uudelleenvalintaa vastaan. Tammikuussa 2012 kyberpoliisi antoi internet-kahviloille uudet ohjeet, joissa vaaditaan käyttäjiä antamaan henkilötietonsa kahvilan omistajalle, jonka on säilytettävä tiedot kuuden kuukauden ajan samoin kuin luettelo verkkosivuista, joilla asiakas on käynyt. Säännöt edellyttävät kahvilan omistajien myös asentavan valvontakamerat ja säilyttämään tallenteet kuuden kuukauden ajan. Näiden uusien sääntöjen avulla voidaan muodostaa lokikirja, jota viranomaiset voivat käyttää jäljittääkseen aktivisteja tai muita henkilöitä, joita pidetään vaarana kansalliselle turvallisuudelle.
                                    Kesäkuussa 2012 Iranin tiedotusvälineet kertoivat, että kyberpoliisi suunnittelee hyökkäystä virtuaalisia yksityisverkkoja vastaan. Kyberpoliisi pidätti 30. lokakuuta 2012 ilman pidätysmääräystä bloggaaja Sattar Beheshtin "toimista kansallista turvallisuutta vastaan sosiaalisessa mediassa ja Facebookissa". Beheshti oli arvostellut Iranin hallitusta blogissaan. Beheshti löytyi kuolleena vankisellistään 3. marraskuuta 2012, ja kyberpoliisin uskotaan kiduttaneen hänet kuoliaaksi. Kyberpoliisi on vastuussa useiden Telegram-ryhmien ylläpitäjien pidätyksistä maanlaajuisten protestien yhteydessä marraskuussa 2019.

                                    12.3.2013”


title: Komission täytäntöönpanoasetus (EU) 2021/589, annettu 9 päivänä huhtikuuta 2021, tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 320. kerran

text:
                  13.4.2021

                  FI

                  Euroopan unionin virallinen lehti

                  L 125/13

         KOMISSION TÄYTÄNTÖÖNPANOASETUS (EU) 2021/589,
         annettu 9 päivänä huhtikuuta 2021,
         tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä annetun neuvoston asetuksen (EY) N:o 881/2002 muuttamisesta 320. kerran
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon tiettyihin ISIL- (Daesh-) ja al-Qaida-järjestöjä lähellä oleviin henkilöihin ja yhteisöihin kohdistuvista erityisistä rajoittavista toimenpiteistä 27 päivänä toukokuuta 2002 annetun neuvoston asetuksen (EY) N:o 881/2002 (1) ja erityisesti sen 7 artiklan 1 kohdan a alakohdan ja 7 a artiklan 5 kohdan,
         sekä katsoo seuraavaa:

                     (1)

                     Asetuksen (EY) N:o 881/2002 liitteessä I on luettelo henkilöistä, ryhmistä ja yhteisöistä, joita asetuksessa tarkoitettu varojen ja muiden taloudellisten resurssien jäädyttäminen koskee.

                     (2)

                     Yhdistyneiden kansakuntien turvallisuusneuvoston pakotekomitea päätti 6 päivänä huhtikuuta 2021 muuttaa yhtä kohtaa niiden henkilöiden, ryhmien ja yhteisöjen luettelossa, joiden varat ja muut taloudelliset resurssit olisi jäädytettävä.

                     (3)

                     Sen vuoksi asetuksen (EY) N:o 881/2002 liitettä I olisi muutettava,

               ON HYVÄKSYNYT TÄMÄN ASETUKSEN:

            1 artikla
            Muutetaan asetuksen (EY) N:o 881/2002 liite I tämän asetuksen liitteen mukaisesti.

            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 9 päivänä huhtikuuta 2021.

                  Komission puolesta

                  Puheenjohtajan nimissä

                  Pääjohtaja

                  Rahoitusvakauden,

                  rahoituspalvelujen ja pääomamarkkinaunionin pääosasto

            (1)  EYVL L 139, 29.5.2002, s. 9.

            LIITE
            Muutetaan asetuksen (EY) N:o 881/2002 liitteessä I olevassa luonnollisten henkilöiden luettelossa olevan seuraavan kohdan tunnistetiedot seuraavasti:

               ”Abu Bakar Ba’asyir (alias a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Syntynyt 17.8.1938 Jombangissa, Itä-Jaavalla, Indonesiassa. Osoite: Indonesia (vankilassa). Indonesian kansalainen.”

            korvataan seuraavasti:

               ”Abu Bakar Ba’asyir (hyvänlaatuinen alias a) Abu Bakar Baasyir, b) Abu Bakar Bashir, c) Abdus Samad, d) Abdus Somad). Syntynyt 17.8.1938 Jombangissa, Itä-Jaavalla, Indonesiassa. Indonesian kansalainen. Osoite: Indonesia. 7 d artiklan 2 kohdan i alakohdassa tarkoitettu nimeämispäivä: 21.4.2006.”


title: Komission täytäntöönpanoasetus (EU) 2021/591, annettu 12 päivänä huhtikuuta 2021, nimen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Χαλλούμι” (Halloumi) / ”Hellim” (SAN))

text:
                  13.4.2021

                  FI

                  Euroopan unionin virallinen lehti

                  L 125/42

         KOMISSION TÄYTÄNTÖÖNPANOASETUS (EU) 2021/591,
         annettu 12 päivänä huhtikuuta 2021,
         nimen kirjaamisesta suojattujen alkuperänimitysten ja suojattujen maantieteellisten merkintöjen rekisteriin (”Χαλλούμι” (Halloumi) / ”Hellim” (SAN))
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon maataloustuotteiden ja elintarvikkeiden laatujärjestelmistä 21 päivänä marraskuuta 2012 annetun Euroopan parlamentin ja neuvoston asetuksen (EU) N:o 1151/2012 (1) ja erityisesti sen 52 artiklan 3 kohdan b alakohdan,
         sekä katsoo seuraavaa:

                     (1)

                     Nimen ”Χαλλούμι” (Halloumi) / ”Hellim” rekisteröimistä suojattuna alkuperänimityksenä (SAN) koskeva Kyproksen hakemus, jossa määritellään tuote, jonka maantieteellinen alue vastaa Kyproksen pinta-alaa, on julkaistu Euroopan unionin virallisessa lehdessä (2) asetuksen (EU) N:o 1151/2012 50 artiklan 2 kohdan a alakohdan mukaisesti.

                     (2)

                     Komissio vastaanotti kaiken kaikkiaan 17 vastaväiteilmoitusta seuraavasti: Dairy Australia (Australia) 21 päivänä lokakuuta 2015, Consortium for Common Food Names (Yhdysvallat) 22 päivänä lokakuuta 2015, Ison-Britannian ja Pohjois-Irlannin yhdistynyt kuningaskunta (Yhdistynyt kuningaskunta) 23 päivänä lokakuuta 2015, Milk and Oil Products Production and Marketing Cooperative Ltd (Kypros) 26 päivänä lokakuuta 2015, Hayvan Ureticileri ve Yetistiricileri Birligi (Kypros) 26 päivänä lokakuuta 2015, Fatma GARANTI (Kypros) 26 päivänä lokakuuta 2015, Sut Imalatcilari Birligi (SUIB) (Kypros) 26 päivänä lokakuuta 2015, Cyprus Turkish Chamber of Industry (Kypros) 26 päivänä lokakuuta 2015, Turkish Cypriot Chamber of Commerce (Kypros) 26 päivänä lokakuuta 2015, Navimar Food Gida Imalati ve Gida (Turkki) 26 päivänä lokakuuta 2015, D.M Gida Maddeleri Pazarlama Sanayi ve Ticaret Ltd Sti (Turkki) 26 päivänä lokakuuta 2015, Avunduk Ithalat Ihracat Gida ve Zirai Aletler Sanayi Ticaret Ltd (Turkki) 26 päivänä lokakuuta 2015, U.T.CO Trading Company – W.L.L. – (Kuwait) 27 päivänä lokakuuta 2015, Dairy Companies Association of New Zealand (DCANZ) ja New Zealand Specialist Cheesemakers Association (Uusi-Seelanti) 27 päivänä lokakuuta 2015, Dr Nutrition (Yhdistyneet arabiemiirikunnat) 27 päivänä lokakuuta 2015, FFF Fine Foods Pty Ltd (Australia) 28 päivänä lokakuuta 2015 ja Suomi 3 päivänä marraskuuta 2015.

                     (3)

                     Komissio toimitti nämä vastaväiteilmoitukset Kyprokselle lukuun ottamatta Suomen vastaväiteilmoitusta ja kuudelta Kyproksella asuvalta tai sinne sijoittautuneelta luonnolliselta henkilöltä tai oikeushenkilöltä saatuja ilmoituksia. Suomen lähettämä vastaväiteilmoitus jätettiin komissiolle asetuksen (EU) N:o 1151/2012 51 artiklan 1 kohdassa säädetyn määräajan päätyttyä. Kyseisen artiklan mukaan luonnolliset tai oikeushenkilöt, jotka ovat sijoittautuneet hakemuksen jättäneen jäsenvaltion alueelle tai asuvat siellä, eivät voivat osallistua vastaväitemenettelyyn, koska näillä on jo ollut mahdollisuus osallistua kansalliseen vastaväitemenettelyyn. Tässä nimenomaisessa tapauksessa kuuden Kyprokselle sijoittautuneen tai siellä asuvan luonnollisen henkilön tai oikeushenkilön esittämät vastaväitteet oli hylätty kansallisessa väitemenettelyssä vastustamisperusteiden arvioinnin jälkeen. Sen vuoksi kyseisten kuuden Kyprokselle sijoittautuneen tai siellä asuvan luonnollisen henkilön tai oikeushenkilön jättämiä vastaväiteilmoituksia ja perusteltuja vastaväitteitä ei oteta tutkittavaksi.

                     (4)

                     Komissio vastaanotti yhdeksän perusteltua vastaväitettä seuraavasti: Dairy Companies Association of New Zealand (DCANZ) ja New Zealand Specialist Cheesemakers Association (Uusi-Seelanti) 15 päivänä joulukuuta 2015, Dairy Australia (Australia) 17 päivänä joulukuuta 2015, Yhdistynyt kuningaskunta 21 päivänä joulukuuta 2015, Consortium for Common Food Names (Yhdysvallat) 21 päivänä joulukuuta 2015, Navimar Food Gida Imalati ve Gida (Turkki) 21 päivänä joulukuuta 2015, D.M Gida Maddeleri Pazarlama Sanayi ve Ticaret Ltd Sti (Turkki) 21 päivänä joulukuuta 2015, Avunduk Ithalat Ihracat Gida ve Zirai Aletler Sanayi Ticaret Ltd (Turkki) 21 päivänä joulukuuta 2015, U.T.CO Trading Company – W.L.L. – (Kuwait) 21 päivänä joulukuuta 2015 ja FFF Fine Foods Pty Ltd (Australia) 24 päivänä joulukuuta 2015. Koska Dr Nutritionin (Yhdistyneet arabiemiirikunnat) jättämän vastaväiteilmoituksen jälkeen ei lähetetty perusteltua vastaväitettä, kyseinen vastaväite katsotaan peruutetuksi.

                     (5)

                     Tarkasteltuaan edellä mainittuja perusteltuja vastaväitteitä ja todettuaan, että ne voidaan ottaa tutkittaviksi, komissio kehotti asetuksen (EU) N:o 1151/2012 51 artiklan 3 kohdan mukaisesti kaikkia asianomaisia osapuolia käymään asianmukaisia neuvotteluja sopimukseen pääsemiseksi.

                     (6)

                     Kypros ja yhdeksän hyväksyttyä vastaväitteiden esittäjää kävivät neuvotteluja säädetyssä kolmen kuukauden määräajassa. Kyproksen ja Yhdistyneen kuningaskunnan välisten neuvottelujen määräaikaa pidennettiin yhdellä kuukaudella Kyproksen pyynnöstä.

                     (7)

                     Missään mainituista yhdeksästä väitemenettelystä ei päästy sopimukseen määräajassa. Kyproksen ja vastaväitteiden esittäjien käymistä neuvotteluista annettiin asianmukaisesti tieto komissiolle. Sen vuoksi komission olisi päätettävä rekisteröinnistä ja otettava kyseisten kuulemisten tulokset huomioon asetuksen (EU) N:o 1151/2012 52 artiklan 3 kohdan b alakohdassa tarkoitettua menettelyä noudattaen.

                     (8)

                     Vastaväitteiden esittäjien perusteltuihin vastaväitteisiin sisältyvät ja neuvotteluissa esiin tuodut vastaväitteet ovat tiivistetysti seuraavanlaiset.

                     (9)

                     Tuote-eritelmän mukaan SAN-rekisteröinnin edellytykset täyttyvät, koska tuote valmistetaan lampaan- ja vuohenmaidosta, joka saadaan paikallisista roduista eli hioksenlampaasta ja damaskoksenvuohesta ja niiden risteytyksistä, jotka ovat sopeutuneet saaren ilmastoon. Hioksenlammas tuotiin kuitenkin Kyprokselle 1950-luvulla ja damaskoksenvuohi 1930-luvulla, eikä myöskään ole mitään näyttöä kyproslaisen lampaan erityisistä morfologisista, geneettisistä tai tuotannollisista erityispiirteistä. Sen vuoksi hioksenlampaan kyproslaisen tyypin olemassaolo on kyseenalaistettava. Myös se, että lampaat ja vuohet, joiden maidolla väitetään olevan tärkeä rooli ”Χαλλούμι” (Halloumi) / ”Hellim” -juuston ainutlaatuisten ominaisuuksien kannalta, ovat saapuneet Kyprokselle varsin hiljattain, voisi olla peruste kiistää perinteen väitetty historiallisuus (1500-luku).

                     (10)

                     Hakemuksessa rehun mainitaan olevan olennainen tekijä. Hakemuksessa ei kuitenkaan täsmennetä, miten ruokinta ja laiduntaminen liittyvät ainutlaatuisella tavalla Kyproksen kasveihin, vaikka hakemuksen mukaan laiduntamisen maantieteellisenä alueena on koko saari. Kyseisten kasvien saatavuudesta koko vuoden ajan ja koko Kyproksen alueella ei esitetä mitään näyttöä. Näyttöä ei esitetä myöskään ruokintaan liittyvistä eroista koko vuoden laiduntavien eläinten, puoli-intensiivisissä tuotantojärjestelmissä pidettävien eläinten ja tehotuotantoeläinten välillä. Näyttöä ei ole myöskään siitä, että juuston tuotantotaso säilyisi samana, jos lehmänmaidon osuus raaka-aineista pienenisi. Ei ole riittävästi todisteita siitä, että rehu vaikuttaisi johdonmukaisesti juuston laatuun tai ominaisuuksiin.

                     (11)

                     Inhimillisten tekijöiden osalta todetaan, että vaikka kyproslaisissa meijereissä olisi paljon erityistä taitotietoa, joka liittyy ”Χαλλούμι” (Halloumi) / ”Hellim” -juustoon, se ei todista, että tuotteen ominaisuuksien ja Kyproksen maantieteellisen ympäristön välillä olisi SAN-rekisteröinnin edellyttämä yhteys, sillä tällainen osaaminen ja tuotantomenetelmät eivät ole riippuvaisia paikasta.

                     (12)

                     Hakemuksessa ei osoiteta, että ”Χαλλούμι” (Halloumi) / ”Hellim” -juusto on ”aidoin ja muuttumattomin paikallisin menetelmin” valmistettu tuote, sillä kyseistä nimeä on käytetty erilaisissa juustoissa, joita on valmistettu ennen ja valmistetaan edelleenkin ajan mittaan vaihtelevin ja kehittyvin menetelmin ja raaka-ainein.

                     (13)

                     Tuote-eritelmä ei koske sitä tuotetta, jota tosiasiallisesti pidetään kaupan: valtaosa Kyproksella tuotetusta ”Χαλλούμι” (Halloumi) / ”Hellim” -juustosta valmistetaan käyttäen erilaisia maitotyyppejä vaihtelevin osuuksin ja pääasiassa lehmänmaitoa. Lisäksi on viitteitä siitä, että 95 prosenttia Kyproksella tuotetuista ”Χαλλούμι” (Halloumi) / ”Hellim” -juustoista sisältää nykyisin 80–95 prosenttia lehmänmaitoa.

                     (14)

                     Tuote-eritelmässä ei oteta huomioon koko mainitun maantieteellisen alueen perinteitä. Tuote-eritelmä koskee koko Kyproksen saarella valmistettua perinteistä tuotetta, mutta hakemuksessa ei mainita Kyproksen turkkilaisen yhteisön tuottajien valmistaman juuston erityisiä perinteisiä ominaisuuksia. Tämän vuoksi tuote-eritelmässä ei yksilöidä tuotetta sellaisena kuin sitä pidetään kaupan koko saaren alueella. Erityisesti mintun käytön olisi oltava vapaaehtoista ja raakamaidon käyttö sallittua.

                     (15)

                     Monilla tuote-eritelmään sisältyvillä toteamuksilla ei ole tieteellistä pohjaa. Tällaisia ovat esimerkiksi väite lampaan- ja vuohenmaidon merkityksestä juuston maulle, hioksenlampaan kyproslaisen tyypin morfologian erityisyys, se, että lyhytketjuiset vapaat rasvahapot vaikuttaisivat juuston makuun, tuoksuun ja aromiin, se, että eläinten rehuna mainitut kotoperäiset kasvit sisältäisivät eteerisiä öljyjä, sisältääkö Sacropoterium spinosum terpeeniä ja paljonko ja miten terpeenit siirtyvät Sacropoterium spinosum -kasvista maitoon ja siitä halloumijuustoon, Lactobacillus cypriacasei -laktobasillin esiintyminen tuoreessa lampaanmaitohalloumissa sekä tuoreen tai kuivatun mintun vaikutus aistinvaraisiin ominaisuuksiin.

                     (16)

                     Tuote-eritelmän mukaan Kyproksen tasavallan maataloudesta, maaseudun kehittämisestä ja ympäristöstä vastaava ministeriö on ainoa toimivaltainen viranomainen, joka valvoo tuote-eritelmän noudattamista koko rajatulla maantieteellisellä alueella. Tuote-eritelmässä määritelty tuotantoalue ei kuitenkaan kokonaisuudessaan kuulu kyseisen ministeriön tosiasialliseen hallintaan, joten tuote-eritelmän noudattamisen varmistamista koskevaa asianmukaista järjestelmää ei ole.

                     (17)

                     Tuote-eritelmässä ei viitata mihinkään toimeksiannon saaneeseen valvontaelimeen. Tätä puutetta ei korjaa oikeudellisesti sitomaton yhteisymmärrys eli Halloumi/Hellim-juustoa koskevasta väliaikaisesta ratkaisusta saavutettu yhteisymmärrys, jäljempänä ’yhteisymmärrys’, johon päästiin komission puheenjohtajan johdolla 16. heinäkuuta 2015. Ratkaisua sovelletaan odotettaessa Kyproksen yhdistymistä, ja siinä viitataan kansainvälisesti hyväksytyn elimen Bureau Veritas nimeämiseen asetuksen (EU) N:o 1151/2012 39 artiklan mukaisesti (joka on korvattu virallisesta valvonnasta annetun Euroopan parlamentin ja neuvoston asetuksen (EU) 2017/625 (3) 28 ja 29 artiklalla) elimeksi, joka vastaa ensiksi mainitussa asetuksessa säädetyistä valvontatehtävistä.

                     (18)

                     Halloumi- tai Hellim-juuustoa tuotetaan Bulgariassa, Saksassa ja Kreikassa. Unionin ulkopuolella sitä tuotetaan Australiassa, Kanadassa, useissa Lähi-idän maissa (Irak, Libanon, Syyria), Persianlahden yhteistyöneuvoston maissa, Turkissa, Uudessa-Seelannissa ja Yhdistyneessä kuningaskunnassa. Halloumi- tai Hellim-juuston valmistus on vakiintunutta toimintaa monissa paikoissa Kyproksen ulkopuolella, mistä ovat osoituksena osallistumiset korkeatasoisiin juustokilpailuihin ja niissä saadut palkinnot. Esimerkiksi Yhdistyneessä kuningaskunnassa mainitaan tuotetun nimellä ”Halloumi” varustettua juustoa 1980-luvulta lähtien, ja vuosituotannon arvioidaan olevan noin 300 tonnia. Lisäksi tällaisia Kyproksen ulkopuolella valmistettuja tuotteita, joilla on nimi ”Χαλλούμι” (Halloumi) / ”Hellim”, pidetään kaupan useissa jäsenvaltioissa ja kolmansissa maissa.

                     (19)

                     Australiassa, Kreikassa, Saksassa, Tšekissä, Uudessa-Seelannissa ja Yhdistyneessä kuningaskunnassa on rekisteröityjä tavaramerkkejä, jotka sisältävät ilmaisun ”Halloumi”. Tavaramerkkejä, joissa on viittaus ”Hellim”, on Saksassa, Ruotsissa ja Turkissa. Ehdotettu SAN olisi näin ollen ristiriidassa olemassa olevien nimien, tavaramerkkien ja tuotteiden kanssa, ja rekisteröiminen voisi vaarantaa ne. Sen, että unionin markkinoilla on tavaramerkkejä, joihin sisältyy nimi ”Halloumi”, tulisi estää komissiota rekisteröimästä tällainen nimi, sillä asetuksen (EU) N:o 1151/2012 6 artiklan 4 kohdassa säädetään, että rekisteröitäväksi ehdotettua nimeä ei saa rekisteröidä, jos rekisteröinti saattaisi tavaramerkin maineen, tunnettuuden ja käytössäoloajan perusteella johtaa kuluttajaa harhaan tuotteen tunnistamisessa.

                     (20)

                     Halloumi- tai Hellim-juustoa tuotetaan ja pidetään kaupan sekä unionissa että sen ulkopuolella. Bahrainissa, Qatarissa ja Saudi-Arabiassa on julkaistu Halloumi-/Hellim-juuston tuotantostandardeja. Tämän nimen käyttö unionissa Kyproksen rajojen ulkopuolella on vakiintunutta. Se, että nimeä ”Halloumi” tai ”Hellim” käytetään yleisesti muissa kuin Kyproksen alkuperää olevissa juustotuotteissa, on merkityksellinen todiste siitä, että nimestä on tullut yleisnimi.

                     (21)

                     Kyproksen vahvistamissa ”Χαλλούμι” (Halloumi) / ”Hellim” -juustoa koskevissa standardeissa ei myöskään viitata mihinkään tiettyyn lammas-, vuohi- tai nautakarjarotuun tai risteytykseen. Kuluttajat pitävät Halloumi-/Hellim-juustoa juustotyyppinä. Kanadan liittovaltion tuomioistuin ja sisämarkkinoiden harmonisointivirasto (SMHV) (nykyisin Euroopan unionin teollisoikeuksien virasto) ovat katsoneet, että ”Halloumi” / ”Hellim” on geneerinen juustotyyppi (4).

                     (22)

                     Unionissa sekä unionin ulkopuolisissa maissa, kuten Australiassa ja Uudessa-Seelannissa, kuluttajat pitävät Halloumi-/Hellim-juustoa juustotyyppinä, jolla on korkea sulamispiste – minkä vuoksi sitä voidaan grillata tai paistaa – ja joka on rakenteeltaan kumimaista ja narskuvaa sekä maultaan suolaista. Nämä Halloumi-/Hellim-juuston maku-, rakenne- ja toiminnalliset ominaisuudet tekevät siitä kuluttajien keskuudessa ainutlaatuisen riippumatta juuston alkuperästä, sillä alkuperä ei ole merkityksellinen.

                     (23)

                     Komissio on arvioinut perustelluissa vastaväitteissä esitetyt perusteet, ottanut huomioon asetuksen (EU) N:o 1151/2012 sekä hakijan ja vastaväitteiden esittäjien välisten kuulemisten tulokset ja katsoo, että nimi ”Χαλλούμι” (Halloumi) / ”Hellim” olisi rekisteröitävä. Komissio ottaa huomioon erityisesti seuraavat seikat:

                     (24)

                     Lampaiden ja vuohien morfologian osalta yhtenäisen asiakirjan tiedoista ilmenee, että vuonna 1950 saarelle tuodun hioksenlampaan ja vuonna 1930 saarelle tuodun damaskoksenvuohen morfologiset ja tuotannolliset ominaisuudet ovat muovautuneet pitkäaikaisen kansallisen jalostusohjelman myötä alkuperäpopulaatioiden ominaisuuksista poikkeaviksi. Internetissä on löydettävissä lukuisia kaupallisia viitteitä vuosikymmenten ajan jatkuneesta ”kyproslaisen hioksenlampaan” ja ”kyproslaisen damaskoksenvuohen” kansainvälisestä kaupasta, joka suuntautuu Kyproksesta 20 eri maahan, mikä kertoo Kyproksella harjoitetun valintajalostuksen saamasta kansainvälisestä maineesta.

                     (25)

                     Vaikka ”Χαλλούμι” (Halloumi) / ”Hellim” -juuston tuotannossa käytettävät ainutlaatuiset lammas- ja vuohirodut sekä itse juusto ovat kehittyneet, juuston alkuperä on siitä huolimatta 1500-luvulla. Asetuksen (EU) N:o 1151/2012 5 artiklan mukaan ’alkuperänimityksellä’ tarkoitetaan nimeä, jolla yksilöidään tuote, a) joka on peräisin tietyltä alueelta, tietystä paikasta tai poikkeustapauksissa jostakin maasta; b) jonka laatu tai ominaisuudet johtuvat olennaisesti tai yksinomaan tietystä maantieteellisestä ympäristöstä luontoineen ja inhimillisine tekijöineen; ja c) jonka kaikki tuotantovaiheet tapahtuvat rajatulla maantieteellisellä alueella. Jotta tuote voidaan rekisteröidä suojattuna alkuperänimityksenä, riittää että nimi on kyseisten vaatimusten mukainen. Esimerkiksi juuston tuotanto-olosuhteet voivat perustellusti muuttua vähitellen ajan mittaan eikä niiden tarvitse pysyä muuttumattomina vuosisatojen ajan.

                     (26)

                     Rehun vaikutuksen ja saatavuuden osalta yhtenäisessä asiakirjassa todetaan muun muassa, että paikalliset kyproslaiset kasvit, joita eläimet syövät joko tuoreina tai kuivina, vaikuttavat olennaisesti maidon laatuun ja siten Halloumi-juuston erityisominaisuuksiin (Papademas, 2000). Lactobacillus cypricasei (kyproslaisen juuston laktobasilli), joka on eristetty ainoastaan kyproslaisesta Halloumi-juustosta, osoittaa saaren mikroflooran ja Halloumin välisen yhteyden (Lawson et al., 2001).” On viitattu tieteellisiin tutkimuksiin tarkoituksena osoittaa, että eläinten ravinnon ja niiden maidosta valmistetun juuston välillä on yhteys. On esimerkiksi osoitettu, että maidossa on havaittu eläinten ruokintaan käytetyistä kasveista peräisin olevia haihtuvia yhdisteitä (Papademas et al. 2002). Lisäksi toisten tutkimusten (Palmquist et al. 1993) mukaan maidon rasvapitoisuus, joka on olennainen tekijä juuston aistinvaraisten ominaisuuksien kannalta, riippuu eläinten saamasta ravinnosta. Eräässä tutkimuksessa (Bugaud et al. 2001) maidon terpeenipitoisuus liittyy suoraan laiduntamalla saadun ravinnon terpeenipitoisuuteen.

                     (27)

                     Lisäksi kun eläimet ovat laiduntaneet ja syöneet Kyproksen kotoperäisiä kasveja, kuten timjami ja Sarcopoterium spinosum, lopputuotteeseen on ilmaantunut niihin liittyviä aromaattisia ominaisuuksia.

                     (28)

                     Asetuksessa (EU) N:o 1151/2012 ei myöskään säädetä, että rajatun alueen olisi oltava täysin homogeeninen tai että suojatun alkuperänimityksen olisi viitattava kokonaan standardoituihin ja täysin yhdenmukaisiin tuotteisiin. Sen vuoksi vastaväite, jonka mukaan tuotteen ominaisuuksiin vaikuttavia paikallisia kasveja ei ole saatavilla kaikkialla Kyproksella, ei ole merkityksellinen.

                     (29)

                     ”Χαλλούμι” (Halloumi) / ”Hellim” -juuston tuote-eritelmää ei ole muutettu siitä, millainen se oli Kyproksen hyväksyessä vuonna 1985 asiaan liittyvän lainsäädännössä vahvistetun standardin. Juuston valmistukseen käytettävissä olevan raaka-aineen mahdollinen niukkuus ei sen vuoksi sinänsä tarkoita, että tuote-eritelmään sisältyviä maitoprosenttia tai rehuja koskevia määräyksiä ei voi noudattaa. Asetuksessa (EU) N:o 1151/2012 ei myöskään edellytetä tuotannon vähimmäismääriä. Sen estämättä, mitä edellä esitetään, Kypros on myöntänyt siirtymäajan toimijoille, jotka eivät pysty noudattamaan tuote-eritelmän vaatimuksia, jotta nämä voivat saattaa tuotantonsa tältä osin tuote-eritelmän vaatimusten mukaiseksi, ja sallinut heidän tiukoin edellytyksin käyttää tilapäisesti vähemmän lampaan- ja vuohenmaitoa.

                     (30)

                     Siltä osin kuin kyseessä ovat tuotantoon liittyvät inhimilliset tekijät ja taitotieto, lukuisista viittauksista käy ilmi, että tätä juustoa on valmistettu Kyproksella vuodesta 1554. Yhtenäisessä asiakirjassa todetaan tältä osin, että ”Χαλλουμι” (Halloumi) / ”Hellim” katsotaan Kyproksella perinneruoaksi, koska sillä on vanhastaan ollut merkittävä asema saaren kyproksenkreikkalaisten ja kyproksenturkkilaisten asukkaiden elämässä ja ruokavaliossa, ja tuotantomenetelmä on siirtynyt sukupolvelta toiselle. Tästä perinteisestä, sukupolvelta toiselle siirtyneestä tuotantomenetelmästä johtuvat niin juustolle ominainen laskostettu muoto kuin se ominaisuus, ettei juusto sula korkeissa lämpötiloissa.

                     (31)

                     Vaikka Kyproksen kansalaisia on muuttanut vuosisatojen aikana joka puolelle maailmaa ja sen myötä tämän juuston erityisiä valmistustapoja on voitu jäljitellä muualla, ”Χαλλούμι” (Halloumi) / ”Hellim” -juuston tuotanto liittyy silti edelleen erottamattomasti ja ainutlaatuisesti Kyproksen ruokakulttuuriin.

                     (32)

                     Inhimillisiä tekijäitä ei voida pitää erillisenä tekijänä. Luontoon liittyvien tekijöiden ja inhimillisten tekijöiden on tarkoitus toimia vuorovaikutuksessa, joka määrittää lopputuloksen.

                     (33)

                     Asetuksen (EU) N:o 1151/2012 7 artiklan 1 kohdan e alakohdassa ei myöskään edellytetä, että rekisteröitävän nimen olisi liityttävä tuotteeseen, jota on valmistettu vuosisatojen ajan muuttumattomalla menetelmällä. Siinä edellytetään ainoastaan, että tuote-eritelmään sisällytetään mahdolliset tuotantomenetelmät, jotka poikkeavat saman tyyppisen tuotteen valmistuksessa tavanomaisesti käytettävästä menetelmästä. Sen vuoksi ”Χαλλούμι” (Halloumi) / ”Hellim” -juuston rekisteröintikelpoisuutta ei voida kyseenalaistaa sillä perusteella, että valmistusmenetelmät eivät ole pysynyt täysin muuttumattomina.

                     (34)

                     Eräät muut vastaväitteet koskevat eroja tuote-eritelmässä kuvatun tuotteen ja tosiasiallisesti tuotetun tuotteen välillä lehmän-, lampaan- ja vuohenmaidon prosenttiosuuksien osalta, ja joidenkin Kyproksen turkkilaisen yhteisön tuottajien, jotka eivät käytä ei minttua tai pastöroitua maitoa, noudattamien valmistusmenetelmien tiettyjä erityispiirteitä.

                     (35)

                     Ensinnäkään tällaisiin väitteisiin ei ole liitetty mitään vankkaa näyttöä. Toisekseen mintun lisäämistä, pastöroidun maidon käyttöä sekä lampaan-, vuohen- ja lehmänmaidon osuuksia koskevat vaatimukset sisältyvät jo Kyproksen vuonna 1985 hyväksymään standardiin. Sen vuoksi tuotetta, joka ei ole standardin mukainen, ei saa laillisesti pitää Kyproksella kaupan nimityksellä ”Χαλλούμι” (Halloumi) / ”Hellim” varustettuna riippumatta siitä, että sitä saatetaan pitää kaupan sellaisten kolmansien maiden alueilla, joissa kyseinen juusto ei ole nykyään suojattu. Lisäksi tähän hakemukseen on useiden vuosien ajan sovellettu kansallisella tasolla laajaa kansallista vastaväitemenettelyä, ja luonnollisilla henkilöillä tai oikeushenkilöillä, jotka ovat eri mieltä lainsäädännössä vahvistetuista tuotantostandardeista, on ollut tilaisuus esittää väitteensä Kyproksen hallinto- ja oikeusviranomaisille. Kuten edellä todetaan, tällaisille toimijoille on tässä yhteydessä myönnetty siirtymäkausi.

                     (36)

                     Siltä osin kuin kyse on väitetystä tieteellisen näytön puuttumisesta tuote-eritelmään sisältyvien eri parametrien ja ominaisuuksien osalta, liian yksityiskohtaisten tietojen vaatiminen on kohtuutonta, suhteetonta ja epärelevanttia. Asetuksessa (EU) N:o 1151/2012 ei edellytetä tällaista yksityiskohtaista teknistä ja tieteellistä kuvausta tuotteen, josta asianomaista suojattua alkuperänimitystä on tarkoitus käyttää, jokaisesta parametrista tai ominaisuudesta.

                     (37)

                     Komissio on arvioinut Kyproksen hakemuksen eikä ole havainnut siinä mitään ilmeistä virhettä. Vastaväitteiden esittäjät eivät esittäneet riittävää näyttöä siitä, että Kyproksen hakemus olisi lähtökohtaisesti virheellinen. He vetoavat pääasiallisesti siihen, että hakemuksessa ei ole riittävästi tieteellisiä perusteluita. Kyproksen toimittamia tosiseikkoja, lausuntoja, perusteluja ja viittauksia pidetään riittävän vakuuttavina, jotta nimitys ”Χαλλούμι” (Halloumi) / ”Hellim” voidaan rekisteröidä suojattuna alkuperänimityksenä asetuksen (EU) N:o 1151/2012 nojalla.

                     (38)

                     ”Χαλλούμι” (Halloumi) / ”Hellim” -juuston tuote-eritelmä sisältää lukuisia seikkoja, joiden perusteella nimi voi saada suojatun alkuperänimityksen asetuksen (EU) N:o 1151/2012 5 artiklan 1 kohdan nojalla: Välimeren ilmasto; kesä on kuuma ja kuiva ja talvi leuto ja sateinen; pinnanmuodostus, sillä sateet ovat vuorilla suhteellisen runsaita ja vaikuttavat myös matalampien seutujen vesistöihin ja ympäristöön; Kyproksella on kokoonsa nähden yksi Välimeren alueen rikkaimmista kasvistoista, mikä johtuu sen alueen geologisista piirteistä, ilmasto-oloista, maantieteellisestä sijainnista ja ympäröivästä merestä; paikalliset rodut, kuten paksusaparoinen lammas sekä paikalliset machairan- ja pissourinvuohet ja muut rodut, jotka ovat sopeutunut hyvin kyseisen maantieteellisen alueen ilmastoon; kun tuotetta kypsennetään paikallisen käytännön mukaisesti tietty aika korkeassa lämpötilassa ilman että tuote sulaa, syntyy suuria määriä tiettyjä kemiallisia perusyhdisteitä, joilla ”Χαλλούμι” (Halloumi) / ”Hellim” -juuston maku voidaan määritellä (lähinnä laktonit ja metyyliketonit); juustouman laskostaminen, mikä kuuluu ”Χαλλούμι” (Halloumi) / ”Hellim” -juuston perinteiseen valmistusmenetelmään ja erottaa juuston muista juustoista; kyproksenmintun lisääminen, mikä antaa lopputuotteelle sen ominaisen aromin.

                     (39)

                     Asetuksen (EU) N:o 1151/2012 mukaisessa maantieteellisten merkintöjen rekisteröintimenettelyssä toimivalta on jaettu komission ja jäsenvaltioiden välillä niin, että komission olisi tarkistettava, ettei hakemuksissa ole ilmeisiä virheitä, kun taas toimivaltaiset kansalliset viranomaiset – ja tapauksen mukaan kansalliset tuomioistuimet – pystyvät parhaiten arvioimaan hakemuksen tekniset seikat ennen kuin rekisteröintihakemus toimitetaan komissiolle.

                     (40)

                     Vuoden 2003 liittymisasiakirjan pöytäkirjassa nro 10 olevan 1 artiklan 1 kohdan nojalla unionin säännöstön soveltamista lykätään ennen Kyproksen yhdistymistä niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan. Sen vuoksi Kyproksen hallitus ei ole vastuussa seuraamuksista, jotka johtuvat siitä, että unionin lainsäädännön soveltamista ei valvota kyseisillä alueilla. Mainitun pöytäkirjan 3 artiklan mukaan mikään ei estä sellaisia toimenpiteitä, joiden tarkoituksena on edistää taloudellista kehitystä kyseisillä alueilla. Tällaiset toimenpiteet eivät vaikuta unionin säännöstön soveltamiseen liittymissopimuksessa esitettyjen edellytysten mukaisesti missään muussa osassa Kyproksen tasavaltaa. Nimityksen ”Χαλλούμι” (Halloumi) / ”Hellim” osalta voidaan perustaa kahden yhteisön työryhmä, jollaiset ovat kokemusten mukaan tärkeässä asemassa.

                     (41)

                     Näin ollen ottaen huomioon, että ”Χαλλούμι” (Halloumi) / ”Hellim” -juuston tuotannossa luontoon liittyvät ja inhimilliset tekijät ovat objektiivisesti, perinteisesti ja historiallisesti yhteisiä koko Kyproksen saarelle, kyseisen juuston maantieteelliseen alueeseen olisi sisällytettävä Kyproksen koko saari.

                     (42)

                     Jotta rekisteröinti kattaisi kyseisen juuston koko maantieteellisen tuotantoalueen ja asetuksen (EU) N:o 1151/2012 46 artiklan 2 kohdan vaatimus otettaisiin huomioon, toimijoilla, jotka ovat halukkaita noudattamaan juuston tuote-eritelmää, olisi näin ollen oltava mahdollisuus tehdä niin, eikä osallistumiselle saisi olla syrjiviä tai muuten objektiivisesti perusteettomia esteitä. Sen vuoksi olisi vahvistettava mainitun asetuksen 35–40 artiklan mukainen tehokas ja pitkäaikainen valvontamekanismi, jolla varmistetaan, että toimijat noudattavat tuote-eritelmää koko maantieteellisellä alueella. Koska unionin säännöstön soveltamista lykätään niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan, olisi vahvistettava toimiva järjestely, jota sovelletaan poikkeuksellisesti ja väliaikaisesti, kunnes Kypros yhdistyy, sen varmistamiseksi, että tarkastuksia voidaan tehdä koko saaren alueella, sillä niiden puuttuminen olisi asetuksen (EU) N:o 1151/2012 54 artiklan mukaisesti syy peruutukselle.

                     (43)

                     Asetuksen (EU) N:o 1151/2012 37 artiklan 1 kohdan b alakohdassa säädetään, että suojattujen alkuperänimitysten osalta tuote-eritelmän noudattamisen tarkastamisesta voi huolehtia ennen tuotteen saattamista markkinoille (EU) 2017/625 3 artiklan 5 kohdassa määritelty toimeksiannon saanut elin. Toimeksiannon saanut elin on erillinen oikeushenkilö, jonka suoritettavaksi on siirretty tiettyjä viralliseen valvontaan kuuluvia tehtäviä. Tässä yhteydessä on ottaen huomioon yhteisymmärrys sekä Kyproksen tasavallan tiettyjen alueen poikkeuksellinen tilanne, jossa unionin säännöstön soveltamista lykätään, asianmukaista, että kansainvälisesti hyväksytty elin Bureau Veritas nimetään elimeksi, joka vastaa asetuksessa (EU) N:o 1151/2012 säädetyistä valvontatehtävistä ”Χαλλούμι” (Halloumi) / ”Hellim” -juuston tuote-eritelmän osalta koko Kyproksen alueella. Nimityksen ”Χαλλούμι” (Halloumi) / ”Hellim” rekisteröinnin, sellaisena kuin se esitetään yhteisymmärryksessä, edellytyksenä on mainittujen valvontatehtävien siirtäminen Bureau Veritasille asetuksen (EU) 2017/625 28 ja 29 artiklan mukaisesti. Bureau Veritasilla on merkittävää ja pitkäaikaista osaamista suojattujen alkuperänimitysten tarkastamisessa, ja se pystyy varmistamaan tehokkaan, objektiivisen ja puolueettoman yleisen mekanismin käyttöönoton ”Χαλλούμι” (Halloumi) / ”Hellim” -juuston tuote-eritelmän noudattamisen tarkistamiseen liittyvän virallisen valvonnan toteuttamiseksi koko Kyproksella maatilojen, rehutehtaiden, maidonkeruun ja kuljetuksen sekä juustoloiden tasolla. Näin koko saaren kaikkiin tuottajiin sovellettaisiin yhteistä valvontamekanismia, jolla varmistetaan ”Χαλλούμι” (Halloumi) / ”Hellim” -juuston tuote-eritelmän noudattaminen kaikilta osin. Bureau Veritasin olisi sallittava olla yhteydessä Kyproksen turkkilaiseen kauppakamariin, jos se katsotaan asianmukaiseksi. Jos Bureau Veritas ilmoittaa säännösten noudattamatta jättämisestä eikä kyseessä oleva tuottaja korjaa tilannetta, tuottajalta olisi loppujen lopuksi evättävä oikeus käyttää nimeä.

                     (44)

                     Ottaen huomioon Kyproksen tasavallan tiettyjen alueiden poikkeuksellinen tilanne, jossa unionin säännöstön soveltamista lykätään, Bureau Veritasin toimeksiannossa olisi määrättävä, että sen raportit on lähetettävä Kyproksen tasavallan toimivaltaisille viranomaisille ja komissiolle. Kyproksen turkkilainen kauppakamari saa tiedot silloin kun se katsotaan asianmukaiseksi.

                     (45)

                     Teollis- ja tekijänoikeuksiin sovelletaan alueperiaatetta. Sen vuoksi nimityksen ”Χαλλούμι” (Halloumi) / ”Hellim” rekisteröinti suojattuna alkuperänimityksenä unionissa liittyy yksinomaan siellä vallitsevaan tilanteeseen. Kyseisellä nimellä varustetun juuston mahdollisella tuotannolla tai kaupan pitämisellä kolmansissa maissa ei ole merkitystä kyseisen yhteyden kannalta. Merkitystä ei ole myöskään sillä, että unionin ulkopuolella saattaa olla kyseistä juustoa koskevia sääntömääräisiä tuotantostandardeja.

                     (46)

                     Lisäksi on syytä todeta, että ”Χαλλούμι” (Halloumi) / ”Hellim” -juuston markkinoille saattamisen edellytyksenä on asetuksen (EU) N:o 1151/2012 2 artiklan 3 kohdan mukaisesti muidenkin asiaan kuuluvien unionin erityissäännösten noudattaminen, mukaan lukien unionin tasolla sovellettavien terveydensuojelusäännösten noudattaminen.

                     (47)

                     Vastaväitemenettelyssä ei ole esitetty vankkoja todisteita kyseisen juuston tuonnista kolmansista maista Euroopan unioniin. Sen vuoksi ei ole perusteita myöntää kolmansien maiden tuottajille asetuksen (EU) N:o 1151/2012 15 artiklan 1 kohdan mukaista siirtymävaihetta.

                     (48)

                     Kypros on kiistatta tämän juuston suurin tuottaja ja viejä maailmanlaajuisesti: tuotanto on 19 500 tonnia vuodessa eli 24,4 kilogrammaa henkeä kohden. Näihin lukuihin ei sisälly tuotanto niillä Kyproksen tasavallan alueilla, jotka eivät kuulu Kyproksen tasavallan hallituksen tosiasialliseen hallintaan.

                     (49)

                     Nimitys ”Halloumi” rekisteröitiin sisämarkkinoiden harmonisointivirastossa (SMHV) vuonna 2000 tavaramerkkinä sellaisen juuston osalta, joka valmistetaan Kyproksella vuonna 1985 hyväksyttyä Kyproksen tuotantostandardia noudattaen eli toisin sanoen ”Χαλλούμι” (Halloumi) / ”Hellim” -juustoa koskevaa tuote-eritelmää noudattaen. Harmonisointivirastolle jätettiin yksi rekisteröintiä koskeva vastaväite, joka sittemmin peruttiin. Juuston kyproslaista identiteettiä ei siis tuolloin kiistetty. Unionin yleinen tuomioistuin on myös katsonut erityisesti yhdistetyissä asioissa T-292/14 ja T-293/14 (5), että ”HALLOUMI” ja ”ΧΑΛΛΟΥMI””kuvaavat erityistä kyproslaista juustoa”. Asiassa T-535/10 (6) unionin yleinen tuomioistuin on katsonut, että kreikankielinen ilmaisu ”Halloumi” on turkinkielelle käännettynä ”Hellim”, joten ne molemmat kuvaavat samaa erityistä kyproslaista juustoa. Jos jokin unionissa rekisteröity tavaramerkki olisi ristiriidassa nimityksen ”Χαλλούμι” (Halloumi) / ”Hellim” kanssa, sovellettaisiin asetuksen (EU) N:o 1151/2012 14 artiklan säännöksiä. Yhdessäkään vastaväitteessä ei ole esitetty seikkoja, joiden perusteella nimitystä ”Χαλλούμι” (Halloumi) / ”Hellim” ei voitaisi suojata jonkin aiemmin rekisteröidyn tavaramerkin maineen tai tunnettuuden vuoksi.

                     (50)

                     Yhdistynyt kuningaskunta oli vastaväitteen jättäessään Euroopan unionin jäsenvaltio, muttei ole enää.

                     (51)

                     Yhdistyneen kuningaskunnan jättämän perustellun vastaväitteen mukaan sen kotimainen tuotanto oli noin 300 tonnia vuodessa eli 0,00461 kilogrammaa henkeä kohden ja tuonti Kyprokselta noin 6 500 tonnia vuodessa.

                     (52)

                     Kyseisen perustellun vastaväitteen mukaan nimen ”Χαλλούμι” (Halloumi) / ”Hellim” rekisteröinti suojattuna nimenä asetuksen (EU) N:o 1151/2012 nojalla estäisi käyttämästä nimeä ”Halloumi”/ ”Hellim” Yhdistyneessä kuningaskunnassa tuotetuista juustotuotteista.

                     (53)

                     Kyseistä asetusta ei kuitenkaan Pohjois-Irlantia lukuun ottamatta sovelleta Yhdistyneen kuningaskunnan alueeseen, joten nimisuoja ei koskisi sitä. Ottaen huomioon Yhdistyneen kuningaskunnan komissiolle toimittamassa perustellussa vastaväitteessä esitetyt tiedot sekä nimen ”Χαλλούμι” (Halloumi) / ”Hellim” käyttöä koskevat tosiseikat ja oikeudelliset seikat Pohjois-Irlannissa, jonka alueella nimisuojaa sovellettaisiin, toimijoilla ei ole päteviä perusteita jatkaa nimen ”Halloumi”/ ”Hellim” käyttöä Yhdistyneessä kuningaskunnassa tuotetuista juustotuotteista.

                     (54)

                     Nimityksen ”Χαλλούμι” (Halloumi) / ”Hellim” väitetyn geneerisen luonteen osalta olisi mainittava, että sitä, miten ilmaisu koetaan Euroopan unionin ulkopuolella, ja sitä, että kolmansissa maissa on mahdollisesti asiaan liittyviä sääntömääräisiä tuotantostandardeja tai oikeuden päätöksiä, ei pidetä merkityksellisinä tämän päätöksen kannalta.

                     (55)

                     Päin vastoin kuin vastaväitteissä esitetään, ”Χαλλούμι” (Halloumi) / ”Hellim” -juustosta ei ole tullut kaikkialla Euroopassa tuotettavaa juustotyyppiä, jonka nimestä on tullut yleisnimi. Kyseistä juustoa ei tuoteta Kyproksen ulkopuolella juurikaan, mutta tuote tunnetaan ja sitä kulutetaan suurimassa osassa unionin aluetta. Missään kansallisessa tai unionin säädöksessä ei ole vahvistettu nimen ”Χαλλούμι” (Halloumi) / ”Hellim” geneeristä luonnetta. Unionin tasolla toteutetussa vastaväitemenettelyssä ei ole Yhdistyneen kuningaskunnan vastaväitettä lukuun ottamatta esitetty muita nimen geneeristä luonnetta koskevia väitteitä.

                     (56)

                     Valtaosa unionin alueella kulutettavasta ”Χαλλούμι” (Halloumi) / ”Hellim” -juustosta tuotetaan Kyproksella.

                     (57)

                     Kyproksen viranomaiset ovat lisäksi osoittaneet vakuuttavasti, että unionin kuluttajat eivät pidä Halloumia/Hellimiä pelkkänä juustotyyppinä, jolla ei ole tiettyä maantieteellistä alkuperää. Todisteet, joita on saatu elintarviketeollisuuden sidosryhmiltä, kyproslaisten yritysten yli satavuotisesta vientitoiminnasta, useista tiedostusvälineissä julkaistuista artikkeleista sekä juustoa koskevista menekinedistämis-/mainostoimista, osoittavat kiistatta, että tällä juustolla on ollut jo vuosisatojen ajan luontainen kyproslainen identiteetti. Tämä tilanne sekä ainutlaatuinen yhteys juuston ja Kyproksen alueen (terroir) välillä käyvät ilmi myös eri maissa ja eri kielillä laadituista arvostetuista tietosanakirjoista ja sanakirjoista.

                     (58)

                     On myös huomattava, että eräiden Kyproksen ulkopuolella tuotettujen Halloumi-/Hellim-juustojen päällysmerkinnöissä viitataan suoraan tai välillisesti Kyprokseen esimerkiksi mainitsemalla, että juusto on valmistettu perinteistä kyproslaista reseptiä tai perinnettä noudattaen tai niiden innoittamana, tai käyttämällä kuvia tai tekstiä, jotka liittävät juuston kyproslaiseen kulttuuriin. Ei-kyproslaisen juuston ja Kyproksen välistä yhteyttä halutaan siis korostaa tarkoituksellisesti, mikä on alkuperätuotteen maineeseen olennaisesti liittyvä myyntiargumentti, joka saattaa todella harhauttaa kuluttajaa.

                     (59)

                     Useissa valituslautakunnan päätöksissä ja erityisesti 20 päivänä syyskuuta 2010 tehdyssä päätöksessä, jonka unionin yleinen tuomioistuin sittemmin on kumonnut (7), esitetty sisämarkkinoiden harmonointiviraston lausunto, joka koskee nimen ”Halloumi” väitettyä geneeristä luonnetta, on pelkästään obiter dictum -sivuhuomautus. Kyseinen lausunto on ristiriidassa yleisen tuomioistuimen asiassa T-535/10 antaman tuomion kanssa, jossa kuvaillaan nimellä ”Halloumi” tai ”Hellim” varustetun juuston kyproslaista identiteettiä, eikä siinä käsitellä asetuksen (EU) N:o 1151/2012 41 artiklassa tarkoitettua nimen geneeristä luonnetta. Lausunto on myös annettu ennen kuin hakemus nimen ”Χαλλούμι” (Halloumi) / ”Hellim” rekisteröimiseksi suojattuna maantieteellisenä merkintänä jätettiin.

                     (60)

                     Kypros ilmoitti 9 päivänä heinäkuuta 2014 päivätyllä kirjeellä komissiolle myöntäneensä Kyproksen tasavallan maataloudesta, maaseudun kehittämisestä ja ympäristöstä vastaavan ministeriön 9 päivänä heinäkuuta 2014 tekemällä päätöksellä nro 326/2014 kymmenen vuoden siirtymäajan, joka alkaa siitä kun hakemus jätettiin komissiolle, asetuksen (EU) N:o 1151/2012 15 artiklan 4 kohdan edellytykset täyttäville, maantieteelliselle alueelle sijoittautuneille toimijoille.

                     (61)

                     Jotta valvontatehtävistä vastuussa olevalla elimellä olisi riittävästi aikaa – myös covid-19-pandemiasta johtuvat lisärajoitteet huomioon ottaen – ottaa käyttöön ja panna täytäntöön valvontasuunnitelmansa, joka mahdollistaa sen, että kaikkiin maantieteellisen alueen toimijoihin, jotka haluavat noudattaa järjestelmän sääntöjä, sovelletaan asianomaista tarkastusjärjestelmää, tämän asetuksen soveltamisen alkamista olisi lykättävä 1 päivään lokakuuta 2021.

                     (62)

                     Edellä esitetyn perusteella nimi ”Χαλλούμι” (Halloumi) / ”Hellim” olisi lisättävä suojattujen alkuperänimitysten ja suojattujen maantieteellisten merkintöjen rekisteriin.

                     (63)

                     Tässä asetuksessa säädetyt toimenpiteet ovat maataloustuotteiden laatupolitiikkakomitean lausunnon mukaiset,

               ON HYVÄKSYNYT TÄMÄN ASETUKSEN:

            1 artikla
            Rekisteröidään nimi ”Χαλλούμι” (Halloumi) / ”Hellim” (SAN).
            Ensimmäisessä kohdassa tarkoitettu nimi viittaa komission täytäntöönpanoasetuksen (EU) N:o 668/2014 (8) liitteessä XI mainitun luokan 1.3 ”Juustot” tuotteeseen.

            2 artikla
            Nimen ”Χαλλούμι” (Halloumi) / ”Hellim” (SAN) rekisteröintiin sovelletaan kymmenen vuoden siirtymäaikaa, jonka Kypros on myöntänyt Kyproksen tasavallan maataloudesta, maaseudun kehittämisestä ja ympäristöstä vastaavan ministeriön 9 päivänä heinäkuuta 2014 tekemällä päätöksellä nro 326/2014 asetuksen (EU) N:o 1151/2012 15 artiklan 4 kohdan edellytykset täyttäville, maantieteelliselle alueelle sijoittautuneille toimijoille.

            3 artikla
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 1 päivästä lokakuuta 2021.

            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä huhtikuuta 2021.

                  Komission puolesta

                  Puheenjohtaja

               Ursula VON DER LEYEN

            (1)  EUVL L 343, 14.12.2012, s. 1.

            (2)  EUVL C 246, 28.7.2015, s. 9.

            (3)  Euroopan parlamentin ja neuvoston asetus (EU) 2017/625, annettu 15 päivänä maaliskuuta 2017, virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta (virallista valvontaa koskeva asetus) (EUVL L 95, 7.4.2017, s. 1).

            (4)  Vastaväitemenettelyä No. B2152604 koskeva päätös, vastaväitemenettelyä No. B2318585 koskeva päätös, vastaväitemenettelyä No. B2190257 koskeva päätös, vastaväitemenettelyä No. B2191396 koskeva päätös, vastaväitemenettelyä No. B002124637 koskeva päätös.

            (5)  Unionin yleisen tuomioistuimen tuomio (neljäs jaosto) 7.10.2015 yhdistetyissä asioissa T-292/14 ja T-293/14, Kyproksen tasavalta vastaan sisämarkkinoiden harmonisointivirasto (tavaramerkit ja mallit) (SMHV).

            (6)  Unionin yleisen tuomioistuimen tuomio (kahdeksas jaosto) 13.6.2012 asiassa T-535/10, Organismos Kypriakis Galaktokomikis Viomichanias vastaan sisämarkkinoiden harmonisointivirasto (tavaramerkit ja mallit) (SMHV).

            (7)  Sisämarkkinoiden harmonisointiviraston (SMHV) neljännen valituslautakunnan 20.9.2010 tekemä päätös (asia R 1497/2009–4), kumottu unionin yleisen tuomioistuimen tuomiolla (kahdeksas jaosto) 13.6.2012, asia T-535/10.

            (8)  Komission täytäntöönpanoasetus (EU) N:o 668/2014, annettu 13 päivänä kesäkuuta 2014, maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 soveltamissäännöistä (EUVL L 179, 19.6.2014, s. 36).